CELEX: 31986D0533
Language: el
Date: 1986-10-29 00:00:00
Title: 86/533/ΕΟΚ: Απόφαση της Επιτροπής της 29ης Οκτωβρίου 1986 σχετικά με το πρόγραμμα προσανατολισμού της υδατοκαλλιέργειας για το 1986 που υπέβαλε η Ισπανία σύμφωνα με τον κανονισμό (ΕΟΚ) αριθ. 2908/83 του Συμβουλίου (Το κείμενο στην ισπανική γλώσσα είναι το μόνο αυθεντικό)

Avis juridique important

|

31986D0533

86/533/ΕΟΚ: Απόφαση της Επιτροπής της 29ης Οκτωβρίου 1986 σχετικά με το πρόγραμμα προσανατολισμού της υδατοκαλλιέργειας για το 1986 που υπέβαλε η Ισπανία σύμφωνα με τον κανονισμό (ΕΟΚ) αριθ. 2908/83 του Συμβουλίου (Το κείμενο στην ισπανική γλώσσα είναι το μόνο αυθεντικό)  

Επίσημη Εφημερίδα αριθ. L 313 της 08/11/1986 σ. 0016

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 29ης Οκτωβρίου 1986  σχετικά με το πρόγραμμα προσανατολισμού της υδατοκαλλιέργειας για το 1986 που υπέβαλε η Ισπανία σύμφωνα με τον κανονισμό (ΕΟΚ) αριθ. 2908/83 του Συμβουλίου  (Το κείμενο στην ισπανική γλώσσα είναι το μόνο αυθεντικό)  (86/533/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 2908/83 του Συμβουλίου της 4ης Οκτωβρίου 1983 σχετικά με μία κοινή δράση για την αναδιάρθρωση, τον εκσυγχρονισμό και την ανάπτυξη του τομέα της αλιείας και την ανάπτυξη της υδατοκαλλιέργειας (1), όπως τροποποιήθηκε από τον κανονισμό (ΕΟΚ) αριθ. 3733/85 (2), και ιδίως το άρθρο 5,  Εκτιμώντας:  ότι στις 24 Φεβρουαρίου 1986 η ισπανική κυβέρνηση ανακοίνωσε ένα πρόγραμμα προσανατολισμού για τον τομέα της υδατοκαλλιέργειας, το οποίο στο εξής καλείται «πρόγραμμα»· ότι, στις 13 Μαΐου και στις 7 Ιουλίου 1986, ανακοίνωσε τις συμπληρωματικές πληροφορίες σχετικά με αυτό το πρόγραμμα·  ότι, σύμφωνα με την πρώτη παράγραφο του άρθρου 3 του κανονισμού (ΕΟΚ) αριθ. 2908/83, ο χρόνος που απαιτείται για την υλοποίηση του προγράμματος είναι σύμφωνος με τη χρονική διάρκεια που καθορίζεται για την κοινή δράση·  ότι το πρόγραμμα περιλαμβάνει τα στοιχεία που αναφέρονται στο άρθρο 4 του κανονισμού (ΕΟΚ) αριθ. 2908/83·  ότι οι ισπανικές αρχές αποσκοπούν στη σημαντική αύξηση της αλιευτικής παραγωγής και της οστρακοκαλλιέργειας· ότι η εκμετάλλευση λιμνοθαλασσών, οι οποίες μέχρι σήμερα ήταν αντικείμενο μερικής μόνον εκμετάλλευσης, δημιουργεί αναμφισβήτητα πρόσθετες δυνατότητες·  ότι το πρόγραμμα αποσκοπεί στην προώθηση της ανάπτυξης των ιχθυοτροφείων για την εκτροφή νεαρών ψαριών·  ότι, λαμβανομένων υπόψη των δυνατοτήτων παραγωγής, της ζήτησης των εν λόγω προϊόντων και των προσανατολισμών της κοινής αλιευτικής πολιτικής, το πρόγραμμα μπορεί να αποτελέσει ένα κατάλληλο πλαίσιο για υποβολή σχεδίων τα οποία είναι κατάλληλα να τύχουν της χρηματοδοτικής συμμετοχής της Κοινότητας ·  ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Διαρθρώσεων της Αλιείας,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Με την επιφύλαξη των διατάξεων του παραρτήματος ΙΙ, εγκρίνεται το πρόγραμμα προσανατολισμού της υδατοκαλλιέργειας το οποίο διαβιβάστηκε από την ισπανική κυβέρνηση στις 24 Φεβρουαρίου 1986, συμπληρώθηκε τελευταία στις 7 Ιουλίου 1986 και του οποίου τα βασικά στοιχεία περιλαμβάνονται στο παράρτημα Ι.  Άρθρο 2  Η παρούσα απόφαση απευθύνεται στο Βασίλειο της Ισπανίας.  Βρυξέλλες, 29 Οκτωβρίου 1986.  Για την Επιτροπή  Antonio CARDOSO E CUNHA  Μέλος της Επιτροπής  (1) ΕΕ αριθ. L 290 της 22. 10. 1983, σ. 1.  (2) ΕΕ αριθ. L 361 της 31. 12. 1985, σ. 78.  ΠΑΡΑΡΤΗΜΑ Ι  ΚΥΡΙΟΤΕΡΑ ΧΑΡΑΚΤΗΡΙΣΤΙΚΑ ΤΟΥ ΠΡΟΓΡΑΜΜΑΤΟΣ ΠΡΟΣΑΝΑΤΟΛΙΣΜΟΥ ΓΙΑ ΤΟΝ ΤΟΜΕΑ ΤΗΣ ΥΔΑΤΟΚΑΛΛΙΕΡΓΕΙΑΣ ΠΟΥ ΚΑΤΑΡΤΙΣΤΗΚΕ ΑΠΟ ΤΗΝ ΚΥΒΕΡΝΗΣΗ ΤΗΣ ΙΣΠΑΝΙΑΣ ΣΤΟ ΠΛΑΙΣΙΟ ΤΟΥ ΚΑΝΟΝΙΣΜΟΥ (ΕΟΚ) αριθ. 2908/83  1. Στόχος του προγράμματος  Ανάπτυξη του τομέα της υδατοκαλλιέργειας, λαμβανομένων υπόψη της καταλληλότητας των ειδών για την καλλιέργεια στην Ισπανία, των μεθόδων εκτροφής, της εμπορικής βιωσιμότητας και των προοπτικών της αγοράς.  2. Διάρκεια  Το παρόν πρόγραμμα θα καλύψει μόνον το 1986.  3. Σχετικές περιοχές  Το σύνολο των παρακτίων υδάτων και των υδάτων της ενδοχώρας της Ισπανίας, τα νησιά των Βαλεαρίδων και τα Κανάρια Νησιά.  4. Προτεραιότητες και πολιτική ανάπτυξη  Οι μελλοντικές δραστηριότητες θα αφορούν κυρίως είδη για τα οποία υπάρχουν καλές προοπτικές στην αγορά και δοκιμασμένες μέθοδοι εκτροφής. Τα σπουδαιότερα από τα είδη αυτά είναι:  - στρείδια και πελωρίδες  - γαρίδες (Penaeus spp.)  - καρκάνια  - τσιπούρες  - λαυράκια  5. Παρούσα και προβλεπόμενη παραγωγή  Βάσει των στοιχείων για την παραγωγή του 1985, η παραγωγή μυδιών, τα οποία είναι το σημαντικότερο είδος που εκτρέφεται στην Ισπανία, ανέρχεται σε 200 000 τόνους, των άλλων μαλακοστράκων σε 4 000 τόνους και των άλλων θαλασσίων ψαριών σε 250 τόνους.  Οι δυνατότητες όσον αφορά τη μελλοντική παραγωγή είναι της τάξης των 86 000 τόνων για τα άλλα μαλακόστρακα και 200 000 τόνων για τα ψάρια και τα οστρακόδερμα, ενώ, όσον αφορά τα μύδια, αναμένεται ελαφρά ετήσια αύξηση της παραγωγής η οποία συνολικά θα φθάσει τους 250 000 τόνους. Στο άμεσο μέλλον θα επιτευχθεί μόνον ένα μέρος αυτής της αύξησης.  6. Επενδύσεις  Για την επίτευξη της προβλεπόμενης παραγωγής θα είναι απαραίτητη επένδυση ύψους 30 εκατομμυρίων ECU περίπου κατά τη διάρκεια της περιόδου που καλύπτει το πρόγραμμα.  Η εθνική ενίσχυση που πρέπει να χορηγηθεί στις επενδύσεις αυτές μπορεί να υπολογιστεί σε 1,5 εκατομμύρια ECU.  ΠΑΡΑΡΤΗΜΑ ΙΙ  ΤΕΛΙΚΑ ΣΥΜΠΕΡΑΣΜΑΤΑ  1. Η Επιτροπή διαπιστώνει ότι το πρόγραμμα που υπέβαλε η κυβέρνηση της Ισπανίας, το οποίο αποτελεί το μελλοντικό πλαίσιο της κοινοτικής ή εθνικής χρηματοδοτικής συμμετοχής, αντιπροσωπεύει μία πρώτη ενέργεια πλαισίωσης των πρωτοβουλιών για επενδύσεις στον τομέα της υδατοκαλλιέργειας στην Ισπανία και συμφωνεί με την ανάλυση των ισπανικών αρχών για τις δυνατότητες ανάπτυξης.  2. Η Επιτροπή υπενθυμίζει ότι οι προβλέψεις επενδύσεων που περιλαμβάνονται στο παρόν πρόγραμμα δεν προδικάζουν ενδεχόμενη χρηματοδοτική συνδρομή της Κοινότητας.  3. Η Επιτροπή θεωρεί ότι οι προβλέψεις σχετικά με το πρόγραμμα και η υλοποίησή τους θα πρέπει να αποτελέσουν αντικείμενο πιο εμπεριστατωμένης ανάλυσης, υπό το φως της εξέλιξης της διαρθρωτικής και οινομικής κατάστασης των επιχειρήσεων που ασχολούνται με την υδατοκαλλιέργεια στην Ισπανία.